Document ID: 32014R1078

KOMISIJAS DELEĢĒTĀ REGULA (ES) Nr. 1078/2014
(2014. gada 7. augusts),
ar ko groza Eiropas Parlamenta un Padomes Regulas (ES) Nr. 649/2012 par bīstamo ķīmisko vielu eksportu un importu I pielikumu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 4. jūlija Regulu (ES) Nr. 649/2012 par bīstamo ķīmisko vielu eksportu un importu (1) un jo īpaši tās 23. panta 4. punktu,
tā kā:
(1)
Ar Regulu (ES) Nr. 649/2012 tiek īstenota 1998. gada 11. septembrī parakstītā un Kopienas vārdā ar Padomes Lēmumu 2003/106/EK (2) apstiprinātā Roterdamas konvencija par procedūru (PIC procedūra), saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem.
(2)
Ir lietderīgi, ka tiek ņemta vērā saskaņā ar Eiropas Parlamenta un Padomes Regulu (EK) Nr. 1907/2006 (3), Eiropas Parlamenta un Padomes Regulu (EK) Nr. 1107/2009 (4) un Eiropas Parlamenta un Padomes Regulu (ES) Nr. 528/2012 (5) veiktā reglamentējošā darbība attiecībā uz dažām ķīmiskām vielām.
(3)
Vielas bitertanola apstiprināšana ir atcelta saskaņā ar Regulu (EK) Nr. 1107/2009, tāpēc bitertanolu ir aizliegts izmantot kā pesticīdu, un tas būtu jāiekļauj Regulas (ES) Nr. 649/2012 I pielikuma 1. un 2. daļas ķīmisko vielu sarakstā.
(4)
Vielas ciheksatīns un azociklotīns nav apstiprinātas kā darbīgās vielas saskaņā ar Regulu (EK) Nr. 1107/2009, tāpēc minētās vielas ir aizliegts izmantot kā pesticīdus, un tās būtu jāiekļauj Regulas (ES) Nr. 649/2012 I pielikuma 1. un 2. daļas ķīmisko vielu sarakstā.
(5)
Vielas cinidonetils, ciklanilīds, etoksisulfurons un oksadiargils vairs nav apstiprinātas kā darbīgās vielas saskaņā ar Regulu (EK) Nr. 1107/2009, tāpēc minētās vielas ir aizliegts izmantot kā pesticīdus, un tās būtu jāiekļauj Regulas (ES) Nr. 649/2012 I pielikuma 1. un 2. daļas ķīmisko vielu sarakstā.
(6)
Viela rotenons nav apstiprināta kā darbīgā viela saskaņā ar Regulu (EK) Nr. 1107/2009, tāpēc rotenonu tikai ar ļoti stingriem ierobežojumiem drīkst izmantot kā pesticīdu, jo faktiski tā izmantošana jebkādā veidā ir aizliegta, neraugoties uz to, ka rotenons tika identificēts un paziņots novērtēšanai 17. produktu veidam saskaņā ar Regulu (ES) Nr. 528/2012 un ka tādējādi dalībvalstis var turpināt to atļaut līdz brīdim, kad tiks pieņemts lēmums saskaņā ar minēto regulu. Tāpēc rotenons būtu jāiekļauj Regulas (ES) Nr. 649/2012 I pielikuma 1. un 2. daļas ķīmisko vielu sarakstā.
(7)
Vielas didecildimetilamonija hlorīda apstiprināšana ir atcelta saskaņā ar Regulu (EK) Nr. 1107/2009, tāpēc didecildimetilamonija hlorīdu ir aizliegts izmantot kā augu aizsardzības līdzekļu grupas pesticīdu, un tas būtu jāiekļauj Regulas (ES) Nr. 649/2012 I pielikuma 1. daļas ķīmisko vielu sarakstā.
(8)
Vielas varfarīns un ciflutrīns vairs nav apstiprinātas kā darbīgās vielas saskaņā ar Regulu (EK) Nr. 1107/2009, tāpēc minētās vielas ir aizliegts izmantot kā augu aizsardzības līdzekļu grupas pesticīdus, un tās būtu jāiekļauj Regulas (ES) Nr. 649/2012 I pielikuma 1. daļas ķīmisko vielu sarakstā.
(9)
Roterdamas konvencijas pušu sestajā konferencē, kas notika no 2013. gada 28. aprīļa līdz 10. maijam, tika pieņemts lēmums minētās konvencijas III pielikumā iekļaut azinfosmetilu, perfluoroktānsulfoskābi, perfluoroktānsulfonātus, perfluoroktānsulfonamīdus un perfluoroktānsulfonilus, kas nozīmē, ka minētajām ķīmiskajām vielām tiek piemērota PIC procedūra atbilstīgi minētajai konvencijai. Līdz ar to minētās vielas būtu jāsvītro no Regulas (ES) Nr. 649/2012 I pielikuma 2. daļas ķīmisko vielu saraksta un jāiekļauj minētā pielikuma 3. daļas ķīmisko vielu sarakstā.
(10)
Roterdamas konvencijas puses konferencē pieņēma arī lēmumu minētās konvencijas III pielikumā iekļaut tehnisko pentabromdifenilēteri, tostarp tetra- un pentabromdifenilēteri, kā arī tehnisko oktabromdifenilēteri, tostarp heksa- un heptabromdifenilēteri, kas nozīmē, ka minētajām ķīmiskajām vielām tiek piemērota PIC procedūra atbilstīgi šai konvencijai. Tā kā tetrabromdifenilēteris, pentabromdifenilēteris, heksabromdifenilēteris un heptabromdifenilēteris jau ir iekļauti Regulas (ES) Nr. 649/2012 V pielikumā un tādēļ uz šīm vielām attiecas eksporta aizliegums, minētās vielas nav iekļautas Regulas (ES) Nr. 649/2012 I pielikuma 3. daļas ķīmisko vielu sarakstā.
(11)
Ieraksts par hlorātu Regulas (ES) Nr. 649/2012 I pielikuma 1. un 2. daļā būtu jāgroza, lai ieviestu lielāku skaidrību par to, uz kurām vielām minētais ieraksts attiecas.
(12)
Tāpēc būtu attiecīgi jāgroza Regula (ES) Nr. 649/2012.
(13)
Lai visām ieinteresētajām pusēm atvēlētu pietiekamu laiku veikt pasākumus, kas nepieciešami atbilstības nodrošināšanai šai regulai, un dalībvalstīm - veikt šīs regulas īstenošanai vajadzīgos pasākumus, šīs regulas piemērošana būtu jāatliek,
IR PIEŅĒMUSI ŠO REGULU.
1. pants
Regulas (ES) Nr. 649/2012 I pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 7. augustā

Labels: 3
20
1
6